Техните племена заселили нашите земи около 6.в. Те били синеоки, руси и снажни. Занимавали се главно със земеделие, но също така и със скотовъдство, лов и риболов. Засявали нивите с жито и просо. Отглеждали различни домашни животни - крави, овце, кози. От пчелния мед правели питие. Познати са им били някои занаяти като грънчарство, дърводелство, железарство. Малките си селища правели сред гъсти гори в близост до реки и езера. Къщите им били малки, почти скрити в земята, с дървени стени и сламени покриви или наколни, върху забити в дъното на езерото колове. За славяните най-важни били родствените връзки. Затова живеели по родове. Животът в рода се направлявал от най-стария мъж, който те почитали и наричали старейшина. За да бъдат по-силни, съседните родове се обединявали в племена. По време на война племето избирало княз, който да води войската. „Ревящи лъвове…“ – така ги наричали византийските хронисти. Били майстори на ръкопашния бой. Служили си с копия, лъкове, стрели с отрова, брадви, бойни прашки. Притежавали пословична храброст. Отначало избягвали битките на открито, използвали засади и хитрости.

Вярвали в божества, духове и митически същества. Главен бог бил Перун – бог на гръмотевиците. Почитали бога на плодородието – Дажбог, на мъдростта и красотата – Лада. Те измолвали защитата на боговете, като им поднасяли дарове и извършвали жертвоприношения. Вярвали в задгробния живот и затова обграждали мъртвите с храна и предмети, които да им служат в другия живот.